Na temelju članka 33. Zakona o izmjenama i dopunama Zakona o lokalnoj i područnoj (regionalnoj) samoupravi („Narodne novine“, br. 123/17) i članka 29. Statuta Općine Cerna („Službeni vjesnik“ Vukovarsko-srijemske županije, br. 13/09, 2/13 i 24/14) i članka 34. Poslovnika Općinskog vijeća Cerna („Službeni vjesnik“ Vukovarsko-srijemske županije, br. 13/09 i 02/13), Općinsko vijeće Općine Cerna na 06. sjednici održanoj 04. 04. 2018. godine, donosi

**STATUTARNU ODLUKU O IZMJENAMA I DOPUNAMA**

**STATUTA OĆINE CERNA**

**Članak 1.**

U Statutu Općine Cerna („Službeni vjesnik“ Vukovarsko-srijemske županije, br. 13/09, 2/13 i 24/14) u članku 1. dodaje se stavak 2. koji glasi:

„Izrazi u ovom Statutu koji imaju rodno značenje odnose se jednako na muški i ženski rod.“

**Članak 2.**

U članku 2. iza stavka 4. dodaju se novi stavci 5. i 6. koji glase:

„Pri svakoj promjeni područja općine Cerna prethodno će se tražiti mišljenje stanovnika općine.

Mišljenje iz stavka 5. ovog članka nije obvezujuće.“

**Članak 3.**

U članku 5. iza stavka 2. dodaje se novi stavak 3. koji glasi:

„Grb i zastava ne smiju sadržavati simbole protivne Ustavu Republike Hrvatske i drugim propisima.“

**Članak 4.**

U članku 16. stavku 2. točka na kraju rečenice zamjenjuje se zarezom i dodaju se riječi: „osobito u svrhu pripreme projekata za povlačenje novčanih sredstava iz fondova Europske unije.“

**Članak 5.**

Članak 20. se mijenja i glasi:

„Osim iz razloga navedenih u članku 19. stavku 1. ovog Statuta referendum se može raspisati radi opoziva općinskog načelnika i njegovog zamjenika.

Prijedlog za raspisivanje referenduma radi opoziva općinskog načelnika i njegovog zamjenika može podnijeti 20% ukupnog broja birača upisanih u popis birača u općini i 2/3 članova Općinskog vijeća.

Ako je prijedlog za opoziv podnijelo 20% od ukupnog broja birača upisanih u popis birača Općine, Općinsko vijeće raspisat će referendum u skladu s člankom 24. stavkom 5. Zakona o lokalnoj i područnoj (regionalnoj) samoupravi u dijelu koji se odnosi na utvrđivanje je li prijedlog podnesen od potrebnog broja birača.

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv općinskog načelnika i njegovog zamjenika donosi Općinsko vijeće dvotrećinskom većinom glasova svih članova Općinskog vijeća.

Referendum za opoziv općinskog načelnika i njegovog zamjenika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za općinskog načelnika.“

**Članak 6.**

Članak 21. se mijenja i glasi:

„Ako je raspisivanje referenduma predložila najmanje jedna trećina članova Općinskog vijeća ili općinski načelnik, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u općini, predsjednik Općinskog vijeća dužan je dostaviti zaprimljeni prijedlog središnjem tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, predstavničko tijelo raspisat će referendum u roku od 30 dana od zaprimanja odluke.“

**Članak 7.**

U članku 23. „točka“ se zamjenjuje sa „zarezom“ i dodaju se riječi: „osim odluke donesene na savjetodavnom referendumu.“

**Članak 8.**

Iza članka 28. dodaje s članak 28.a koji glasi:

„Članak 28.a

Mandat članova Općinskog vijeća izabranih na redovnim izborima počinje danom konstituiranja Općinskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama ovog Zakona.

Mandat članova Općinskog vijeća izabranih na prijevremenim izborima traje do isteka tekućeg mandata Općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama ovoga Zakona.“

**Članak 9.**

U članku 29. stavku 1. točki 4. riječ: „obračun proračuna“ zamjenjuje s riječima: „izvještaj o izvršenju proračuna.“

**Članak 10.**

U članku 33. stavku 1. iza točke 6. dodaje se točka 7. koja glasi: „7. Član općinskog vijeća ima pravo na opravdani neplaćeni izostanak s posla radi sudjelovanja u radu općinskog vijeća i njegovih radnih tijela.“

**Članak 11.**

U članku 44. stavku 3. alineji 5. iza riječi: „općine“ dodaju se riječi: „i drugom raspolaganju imovinom“, te prije riječi: “a najviše do 1.000.000,00 kn„ dodaju riječi: odnosno drugom raspolaganju“.

Dodaje se nova alineja 11. koja glasi:

„-imenuje i razrješava predstavnike općine u tijelima javnih ustanova i ustanova kojih je osnivač općina, trgovačkih društava kojima je vlasnik općina, trgovačkih društava u kojima općina ima udjele ili dionice i drugih pravnih osoba kojima je osnivač općina, a služe obavljanju gospodarskih, društvenih, komunalnih i drugih djelatnosti od interesa za općinu, osim ako posebnim zakonom nije drukčije određeno“

Dosadašnje alineje 11., 12. i 13. postaju alineje 12., 13. i 14.

Dodaje se stavak 4. koji glasi:

„Odluku o imenovanju i razrješenju iz stavka 3. alineje 11. ovoga članka općinski načelnik dužan je objaviti u prvom broju službenog glasila općine koji slijedi nakon donošenja te odluke.“

**Članak 12.**

Iza članka 49. dodaje s članak 49.a koji glasi:

„Članak 49. a

Općinski načelnik i njegov zamjenik mogu odlučiti hoće li dužnost obavljati profesionalno ili volonterski.

Osobe iz stavka 1. ovog članka dužne su u roku od 8 dana od dana stupanja na dužnost dostaviti pisanu obavijest nadležnom upravnom tijelu općine o načinu obnašanja dužnosti. Ukoliko ne postupi na propisan način, smatra se da dužnost obavlja volonterski.

Općinski načelnik i njegov zamjenik mogu promijeniti način obnašanja dužnosti u tijeku mandata, dostavom pisane obavijesti o promjeni načina obnašanja dužnosti nadležnom upravnom tijelu općine. Nov način obnašanja dužnosti započinje prvog dana sljedećeg mjeseca nakon dostave obavijesti.

Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.“

**Članak 13.**

U članku 51. stavku 1. riječ: „razriješiti“ zamjenjuje se riječi: „opozvati“.

U članku 51. stavak 2. mijenja se i glasi:

„Općinskom načelniku i njegovom zamjeniku prava na temelju obavljanja dužnosti prestaju danom stupanja na dužnost novog općinskog načelnika i njegovog zamjenika, odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti općinskog načelnika.“

**Članak 14.**

U članku 52. dodaje se novi stavak 2. koji glasi:

„U općini se može ustrojiti jedinstveni upravni odjel za obavljanje svih poslova iz samoupravnog djelokruga.“

Dosadašnji stavci 2., 3. i 4. postaju stavci 3., 4. i 5.

U članku 52. stavku 3. riječi: „i nadziru“ brišu se.

**Članak 15.**

Članak 56. mijenja se i glasi:

„Na području Općine Cerna mogu se osnivati mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju u lokalnim poslovima.

Mjesni odbori se osnivaju za pojedino naselje ili za dio naselja koji u odnosu na ostale dijelove čini zasebnu razgraničenu cjelinu na inicijativu građana upisanih u popis birača s područja Općine ili udruga sa sjedištem na području Općine, općinskih vijećnika, te načelnika prema odredbama propisanim Zakonom, ovim Statutom i posebnom odlukom Općinskog vijeća

Prijedlog za osnivanje mjesnog odbora dostavlja se u pisanom obliku općinskom načelniku i prilažu mu se podaci o predlagatelju (ime i prezime te adresa prebivališta fizičkih osoba, naziv i sjedište pravne osobe), predloženom području i granicama mjesnog odbora, te prijedlog poslova i način financiranja mjesnog odbora.

Općinski načelnik u roku od 15 dana od dana primitka, prijedlog za osnivanje mjesnog odbora upućuje Općinskom vijeću, koje je dužno izjasniti se o prijedlogu u roku 60 dana od dana upućivanja prijedloga.

U slučaju prihvaćanja prijedloga Općinsko vijeće donosi Odluku o osnivanju mjesnog odbora, kojom se detaljno prema zakonskim propisima uređuje postupak izbora za članove tijela mjesnog odbora, pravila mjesnog odbora i nadzor zakonitosti rada tijela mjesnog odbora.“

**Članak 16.**

U članku 57. stavku 2. riječ: „domaćina“ zamjenjuje se riječju: „gospodara“.

**Članak 17.**

U članku 58. stavku 2. točki 4. riječi: „koncesiju koje daje Općinsko vijeće“ zamjenjuju se riječju: „koncesije“.

Točka 6. mijenja se i glasi: „6. udio u zajedničkom porezu“.

U točki 7. riječi: „i dotacija“ brišu se.

**Članak 18.**

U članku 60. dodaju se novi stavci 1., 2. i 3. koji glasi:

„Temeljni financijski akt općine je proračun.

Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga predstavničkom tijelu na donošenje u roku utvrđenom posebnim zakonom.

Proračun donosi općinsko vijeće u skladu s posebnim zakonom.“

Dosadašnji stavci 1., 2. i 3. postaju stavci 4., 5. i 6.

**Članak 19.**

Iza članka 62. dodaje se članak 62.a koji glasi:

„Članak 62.a

Ako općinski načelnik ne predloži proračun općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti općinskog načelnika i njegovog zamjenika koji je izabran zajedno s njim.

U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika sukladno posebnom zakonu.

Novoizabrani općinski načelnik dužan je predložiti općinskom vijeću proračun u roku od 45 dana od dana stupanja na dužnost, a općinsko vijeće mora donijeti proračun u roku od 45 dana od dana kada ga je općinski načelnik predložio.

Rješenje Vlade Republike Hrvatske o razrješenju općinskog načelnika iz stavka 1. ovog članka stupa na snagu danom objave u „Narodnim novinama“, protiv kojeg razriješeni općinski načelnik može podnijeti tužbu Visokom upravnom sudu Republike u roku od 8 dana od dana objave rješenja.

Ako je tužba odbačena ili odbijena, Vlada Republike Hrvatske će raspisati prijevremene izbore za općinskog načelnika u roku od 90 dana od dana objave odluke Visokog upravnog suda Republike Hrvatske u „Narodnim novinama“.“

**Članak 20.**

Članak 63. mijenja se i glasi:

„Ako općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa u skladu s posebnim zakonom.

Odluku o privremenom financiranju iz stavka 1. ovog članka donose općinsko vijeće do 31. prosinca u skladu s posebnim zakonom na prijedlog općinskog načelnika ili povjerenika Vlade Republike Hrvatske.

Ako je raspušteno samo općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Nakon imenovanja povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.“

**Članak 21.**

Članak 64. mijenja se i glasi: „Općinski načelnik podnosi općinskom vijeću, na donošenje godišnji izvještaj o izvršenju proračunu do 1. lipnja tekuće godine za prethodnu godinu.“

**Članak 22.**

U članku 65. stavak 2. briše se.

**Članak 23.**

U članku 71. riječi: „obavlja nadzor nad zakonitošću“ zamjenjuje se riječima: „nadzire zakonitost“.

**Članak 24.**

U članku 74. stavku 2. riječ: „danom“ zamjenjuje se riječima: „prvog dana od dana“.

**Članak 25.**

Ovlašćuje se Odbor za Statut i Poslovnik da utvrdi i izda pročišćeni tekst Statuta Općine Cerna.

**Članak 26.**

Ova Statutarna odluka o izmjenama i dopunama Statuta Općine Cerna stupa na snagu osmog dana od dana objave u „Službenom vjesniku“ Vukovarsko-srijemske županije.

#### KLASA: 012-03/09-01/1

URBROJ: 2212/04-02-14/2

U Cerni, 04.04.2018.

 Predsjednik Općinskog vijeća

Branko Stojčić, ing.